“Ayol qalbi” filmi premerasi qator davlat va nodavlat telekanallarida namoyish qilinmoqda

Kinematografiya agentligi tomonidan taqdim qilingan, tibbiyot xodimlari hayoti haqida hikoya qiluvchi “Ayol qalbi” badiiy filmining milliy premerasi respublikaning qator davlat va nodavlat telekanallarida namoyish qilinmoqda.

Kinematografiya agentligi va “Shayxontohurfilm” MChJ tomonidan suratga olingan “Ayol qalbi” badiiy filmida shifokorlar hayoti, sog'liqni saqlash tizimidagi o'zgarishlar, sohadagi yangiliklar va muammolar o'z aksini topgan.
Bugun “O'zbekiston” xalqaro anjumanlar saroyida Shavkat Mirziyoev mamlakat sog'liqni saqlash sohasi vakillari bilan ochiq muloqotida shifokorlar faoliyati haqida filmlar yaratish va ularni xalqqa namoyish etish masalalariga ham alohida e'tibor qaratdi.
Shuni alohida ta'kidlab o'tish kerakki, agentlikka boshqa bir qator idora va muassasalar hamkorligida sog'liqni saqlash sohasidagi islohotlarning mazmun-mohiyatini jamoatchilikka yetkazish maqsadida tibbiyot xodimlarining kasbini ulug'lovchi videoroliklar, ilmiy-ommabop ko'rsatuvlar, badiiy va hujjatli filmlarni ishlab chiqish va ularning televidenie orqali muntazam namoyish etib borish vazifasi yuklatilgan.
Kinematografiya agentligi tomonidan bugungi kundagi eng dolzarb vazifalardan biri bo'lgan, tibbiyot sohasidagi islohotlar va bu soha vakillarining fidokorona mehnati haqida hikoya qiluvchi “Ayol qalbi”, “Urib turgin, yurak”, Kovid-19”, “Sinovli kunlar”, “Inson” singari hujjatli, “Bardosh”, “Sumbul” singari badiiy va hujjatli filmlar, shuningdek, 63 qismli “Najotkorlar” teleseriali suratga olindi.
“Kinoijodkorlar tomonidan yaratilgan ushbu filmlar amalga oshirilayotgan ishlarning birinchi qadami bo'lib hisoblanadi. Bugun Prezident tomonidan berilgan topshiriqlardan kelib chiqib, sog'liqni saqlash tizimidagi islohotlar va sohaning rivojlanish tamoyillari va shifokorlar faoliyati haqidagi yangi filmlar ishlab chiqarishni o'z oldimizga maqsad qilib qo'ydik. Bu borada mutaxassislarni jalb qilgan holda yangi loyihalarni tizimli tarzda amalga oshiramiz”, — dedi agentlik bosh direktori Firdavs Abduxoliqov.
“Ayol qalbi” badiiy filmiga shifokorlarning sharafli va mas'uliyatli faoliyati, burchga sadoqat, halollik va insoniylik singari g'oyalar asos qilib olingan. Film stsenariysi Jamila Po'latova va Zulfiya Qurolboy qizi qalamiga mansub. Filmni taniqli kinorejissyor Jahongir Qosimov badiiy rahbarligi ostida Jamila Po'latova suratga olgan.
Filmda bosh rollarni Ra'no Yarasheva, Ra'no Shodieva, Dildora Umarova, Ulug'bek Yunusov, Gulchehra Jamilova, Ulug'bek Rustamov, Zuhra Ashurova va boshqalar ijro etgan.